CELEX: 62022TN0055
Language: hr
Date: 2022-01-23 00:00:00
Title: Predmet T-55/22: Tužba podnesena 23. siječnja 2022. – Swords/Komisija i ECDC

14.3.2022   
            
            
               HR
            
            
               Službeni list Europske unije
            
            
               C 119/56
            
         
      Tužba podnesena 23. siječnja 2022. – Swords/Komisija i ECDC
      (Predmet T-55/22)
      (2022/C 119/79)
      Jezik postupka: engleski
      
         Stranke
      
      
         Tužitelj: Patrick Swords (Dublin, Irska) (zastupnik: G. M. Byrne, Barrister-at-law)
      
         Tuženici: Europska Komisija i Europski centar za sprečavanje i kontrolu bolesti
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  poništi ECDC-ovu procjenu rizika od 24. studenoga 2021., ECDC-ovu izjavu 24. studenoga 2021., ECDC-ove procjene opasnosti od 26. studenoga 2021. i 2. prosinca 2021. i ECDC-ovu procjenu rizika od 15. prosinca 2021.;
               
            
                  —
               
               
                  proglasi u skladu s člankom 277. UFEU-a da su komunikacija Komisije od 1. prosinca 2021. Parlamentu, Vijeću, Europskom gospodarskom i socijalnom odboru i Odboru regija, kao i koordinirani pristup od 10. prosinca 2021. Komisije i Odbora EU-a za zdravstvenu sigurnost neprimjenjivi; i
               
            
                  —
               
               
                  naloži tuženicima snošenje troškova.
               
            
         Tužbeni razlozi i glavni argumenti
      
      U prilog osnovanosti tužbe tužitelj ističe četiri tužbena razloga.
      
                  1.
               
               
                  Prvi tužbeni razlog, koji se temelji na tvrdnji da ECDC nije poštovao bitne postupovne zahtjeve, vlastita pravila ni kodeks dobrog upravnog postupanja. Tužitelj tvrdi da je ECDC zanemario priznatu metodologiju procjene rizika, nije primjenjivao zahtijevane standarde, uključujući znanstvenu izvrsnost i neovisnost, te nije ispunio svoje pravne obveze prilikom izrade i objave pobijanih akata. On nadalje tvrdi da su osporavana izvješća o procjeni rizika vrlo zavaravajuća i alarmantna, a njihovi su učinci bili predvidljivi ECDC-u i izvjesni zbog pouzdanja Unijinih institucija i država članica u ta izvješća.
               
            
                  2.
               
               
                  Drugi tužbeni razlog, koji se temelji na tvrdnji da je ECDC povrijedio Ugovore, zanemario vladavinu prava i prekršio temeljna prava time što prilikom izrade i objave pobijanih akata nije ispunio svoje dužnosti i obveze koje su utvrđene Ugovorima.
               
            
                  3.
               
               
                  Treći tužbeni razlog, koji se temelji na tvrdnji da je ECDC prilikom izrade i objave pobijanih akata povrijedio temeljna načela prava Unije, uključujući načela proporcionalnosti, pravne sigurnosti i legitimnih očekivanja, te je ujedno povrijedio tužiteljeva temeljna prava.
               
            
                  4.
               
               
                  Četvrti tužbeni razlog, koji se temelji na tvrdnji da je ECDC zlouporabio svoje ovlasti.
               
            
                  5.
               
               
                  Tužitelj također ističe, u skladu s člankom 277. UFEU-a, prigovor neprimjenjivosti u odnosu na komunikaciju Komisije od 1. prosinca 2021. Parlamentu, Vijeću, Europskom gospodarskom i socijalnom odboru i Odboru regija, kao i koordinirani pristup od 10. prosinca 2021. Komisije i Odbora EU-a za zdravstvenu sigurnost. On tvrdi da su ti akti nezakoniti jer su sastavljeni i objavljeni na temelju osporavanih ECDC-ovih procjena rizika.